Document ID: 32009D0977

KOMISSION PÄÄTÖS,
annettu 16 päivänä joulukuuta 2009,
yhteisön rahoitusosuudesta jäsenvaltioiden kalastusalalla toteuttamien tiettyjen valvonta-, tarkastus- ja seurantahankkeiden menoihin vuodeksi 2009
(tiedoksiannettu numerolla K(2009) 9935)
(Ainoastaan englannin-, espanjan-, hollannin-, italian-, kreikan-, latvian-, portugalin-, romanian-, ruotsin-, saksan- ja tanskankieliset tekstit ovat todistusvoimaiset)
(2009/977/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisen kalastuspolitiikan täytäntöönpanoa ja kansainvälisen merioikeuden alaa koskevista yhteisön rahoitustoimenpiteistä 22 päivänä toukokuuta 2006 annetun neuvoston asetuksen (EY) N:o 861/2006 (1) ja erityisesti sen 21 artiklan,
sekä katsoo seuraavaa:
(1)
Jäsenvaltioiden vuotta 2009 koskevien kalastuksenvalvontaohjelmien yhteydessä esittämien yhteisön osarahoitusta koskevien hakemusten perusteella komissio teki päätöksen 2009/746/EY (2), jossa osa kalastuksenvalvontaan vuodeksi 2009 varatuista talousarviomäärärahoista on jätetty käyttämättä.
(2)
Tämä vuoden 2009 talousarviomäärärahojen käyttämätön osuus olisi nyt jaettava uudella päätöksellä.
(3)
Jäsenvaltioita on asetuksen (EY) N:o 861/2006 21 artiklan 2 kohdan mukaisesti pyydetty toimittamaan lisärahoitusta koskevat hakemuksensa komission määrittelemillä ensisijaisilla aihealueilla, joita ovat tietojen automatisointi ja hallinto, uusi teknologia sekä laitonta, ilmoittamatonta ja sääntelemätöntä kalastusta (LIS) koskevat seminaarit.
(4)
Edellä esitetty ja talousarvioon liittyvät rajoitukset huomioon ottaen sellaisiin toimiin, kuten pilottihankkeet tai valvonta- ja ilma-alusten rakentaminen, liittyviä yhteisörahoitusta koskevia hakemuksia ei voitu hyväksyä, koska ne eivät kuulu edellä määriteltyihin ensisijaisiin aihealueisiin.
(5)
Yhteisörahoitusta voidaan myöntää asetuksen (EY) N:o 861/2006 8 artiklan a alakohdassa lueteltuja toimia koskevien hakemusten perusteella.
(6)
Yhteisörahoitusta koskevien hakemusten on noudatettava komission asetuksessa (EY) N:o 391/2007 (3) vahvistettuja sääntöjä.
(7)
On aiheellista vahvistaa yhteisön rahoitusosuuden enimmäismäärät ja prosentuaaliset osuudet asetuksen (EY) N:o 861/2006 15 artiklassa säädetyissä rajoissa sekä säätää tällaisen rahoituksen myöntämistä koskevista edellytyksistä.
(8)
Jotta kannustettaisiin investoimaan komission määrittelemiin ensisijaisiin toimiin ja ottaen huomioon finanssikriisin kielteinen vaikutus jäsenvaltioiden talousarvioihin, edellä mainittuihin ensisijaisiin aihealueisiin liittyviin menoihin olisi myönnettävä huomattava osarahoitusosuus asetuksen (EY) N:o 861/2006 15 artiklassa vahvistetuissa rajoissa.
(9)
Automaattisten paikannuslaitteiden olisi rahoitusosuuden saamiseksi täytettävä alusten satelliittiseurantajärjestelmää koskevista yksityiskohtaisista säännöistä 18 päivänä joulukuuta 2003 annetussa komission asetuksessa (EY) N:o 2244/2003 (4) vahvistetut vaatimukset.
(10)
Kalastusaluksilla olevien sähköisten kirjaamis- ja raportointilaitteiden olisi rahoitusosuuden saamiseksi täytettävä kalastustoimia koskevien tietojen sähköisestä kirjaamisesta ja toimittamisesta sekä kaukohavaintokeinoista annetun neuvoston asetuksen (EY) N:o 1966/2006 soveltamista koskevista yksityiskohtaisista säännöistä ja asetuksen (EY) N:o 1566/2007 kumoamisesta 3 päivänä marraskuuta 2008 annetussa komission asetuksessa (EY) N:o 1077/2008 (5) vahvistetut vaatimukset.
(11)
Tässä päätöksessä säädetyt toimenpiteet ovat kalatalous- ja vesiviljelykomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Kohde
Tässä päätöksessä säädetään vuotta 2009 koskevasta yhteisön rahoitusosuudesta asetuksen (EY) N:o 861/2006 8 artiklan a alakohdassa tarkoitettuihin menoihin, joita jäsenvaltioille aiheutuu yhteisessä kalastuspolitiikassa (YKP) sovellettavia seuranta- ja valvontajärjestelmiä koskevien tiettyjen hankkeiden täytäntöönpanosta vuonna 2009. Siinä vahvistetaan yhteisön rahoitusosuuden määrä kullekin jäsenvaltiolle, yhteisön rahoitusosuuden prosentuaalinen osuus sekä rahoitusosuuden myöntämisen edellytykset.
2 artikla
Maksattamatta olevien sitoumusten suorittaminen loppuun
Asianomaisten jäsenvaltioiden on suoritettava kaikki maksut, joista haetaan korvausta, viimeistään 30 päivänä kesäkuuta 2013. Jäsenvaltioiden tämän määräajan jälkeen suorittamista maksuista ei voida maksaa korvausta. Tähän päätökseen liittyvät käyttämättömät talousarviomäärärahat vapautetaan viimeistään 31 päivänä joulukuuta 2014.
3 artikla
Uusi teknologia ja tietoverkot
1. Liitteessä I tarkoitettujen hankkeiden osalta kalastustoimien valvontaan, tarkastuksiin ja seurantaan liittyvän tehokkaan ja turvallisen tietojenvaihdon mahdollistavien tietotekniikkalaitteiden ja tietoverkkojen hankinnasta, asentamisesta ja teknisestä tuesta aiheutuviin menoihin voidaan mainitussa liitteessä vahvistetuissa rajoissa myöntää yhteisön rahoitusosuus, jonka suuruus on 50 prosenttia tukikelpoisista menoista.
2. Jos liitteen I mukaiset menot liittyvät alusten satelliittiseurantajärjestelmiin (VMS), sähköisiin kirjaamis- ja raportointijärjestelmiin (ERS) tai laittoman, ilmoittamattoman ja sääntelemättömän (LIS) kalastuksen torjuntaan, 1 kohdassa tarkoitettu osarahoitusosuus on 95 prosenttia.
4 artikla
Automaattiset paikannuslaitteet
1. Liitteessä II tarkoitettujen hankkeiden osalta automaattisten paikannuslaitteiden, joiden avulla kalastuksenseurantakeskus voi seurata aluksia satelliittiseurantajärjestelmää (VMS) käyttäen, hankinnasta ja kalastusaluksiin asentamisesta aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 95 prosenttia tukikelpoisista menoista.
2. Edellä olevassa 1 kohdassa tarkoitettu rahoitusosuus on enintään 1 500 euroa alusta kohden.
3. Edellä olevassa 1 kohdassa tarkoitetun rahoitusosuuden saamiseksi automaattisten paikannuslaitteiden on täytettävä asetuksessa (EY) N:o 2244/2003 vahvistetut vaatimukset.
5 artikla
Sähköiset kirjaamis- ja raportointijärjestelmät
Liitteessä III tarkoitettujen hankkeiden osalta kalastustoimien valvontaan, tarkastuksiin ja seurantaan liittyvän tehokkaan ja turvallisen tietojenvaihdon mahdollistavien, sähköisissä kirjaamis- ja raportointijärjestelmissä tarvittavien osien kehittämisestä, hankinnasta, asentamisesta ja teknisestä tuesta aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 95 prosenttia tukikelpoisista menoista.
6 artikla
Sähköiset kirjaamis- ja raportointilaitteet
1. Liitteessä IV tarkoitettujen hankkeiden osalta sähköisten kirjaamis- ja raportointilaitteiden, joiden avulla alukset voivat sähköisesti kirjata ja lähettää kalastustoimintaa koskevat tiedot kalastuksenseurantakeskukseen, hankinnasta ja kalastusalukseen asentamisesta aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 95 prosenttia tukikelpoisista menoista.
2. Edellä olevassa 1 kohdassa tarkoitettu rahoitusosuus on enintään 3 000 euroa alusta kohden, sanotun kuitenkaan rajoittamatta 4 kohdan soveltamista.
3. Sähköisten kirjaamis- ja raportointilaitteiden on rahoitusosuuden saamiseksi täytettävä asetuksessa (EY) N:o 1077/2008 vahvistetut vaatimukset.
4. Jos laitteilla hoidetaan sekä ERS- että VMS-tehtäviä ja ne täyttävät asetuksissa (EY) N:o 2244/2003 ja (EY) N:o 1077/2008 vahvistetut vaatimukset, tämän artiklan 1 kohdassa tarkoitettu rahoitusosuus on enintään 4 500 euroa.
7 artikla
Koulutus- ja vaihto-ohjelmat
1. Liitteessä V tarkoitettujen hankkeiden osalta kalastusalan valvonta-, tarkastus- ja seurantatehtävistä vastaavien virkamiesten koulutus- ja vaihto-ohjelmista aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 50 prosenttia tukikelpoisista menoista.
2. Kun kyseessä ovat liitteen V mukaiset menot, jotka liittyvät LIS-kalastusta koskeviin seminaareihin, 1 kohdassa tarkoitetun osarahoituksen osuudeksi vahvistetaan 95 prosenttia.
8 artikla
Yhteisön enimmäisrahoitusosuus jäsenvaltiota kohden yhteensä
Ennakoidut kokonaismenot, tämän päätöksen mukaisesti valittujen hankkeiden kokonaismenot ja tämän päätöksen nojalla myönnettävä yhteisön enimmäisrahoitusosuus jäsenvaltiota kohden ovat seuraavat:
(euroa)
Jäsenvaltio
Kansallisessa kalastuksenvalvontaohjelmassa ennakoidut menot
Tämän päätöksen mukaisesti valittujen hankkeiden menot
Yhteisön rahoitusosuus
Tanska
3 638 843
1 143 733
1 057 867
Saksa
2 426 282
1 017 000
828 400
Irlanti
1 143 000
800 000
300 000
Kreikka
2 500 000
907 895
525 000
Espanja
10 695 000
3 783 000
2 526 000
Italia
4 990 000
3 140 000
2 897 500
Latvia
15 652
15 652
14 869
Alankomaat
1 910 000
450 000
427 500
Portugali
7 439 055
4 171 655
2 635 194
Romania
15 600
15 600
7 800
Ruotsi
1 550 000
700 000
600 000
Yhdistynyt kuningaskunta
1 153 763
911 161
779 870
Yhteensä
37 477 195
17 055 696
12 600 000
9 artikla
Osoitus
Tämä päätös on osoitettu Tanskan kuningaskunnalle, Saksan liittotasavallalle, Irlannille, Helleenien tasavallalle, Espanjan kuningaskunnalle, Italian tasavallalle, Latvian tasavallalle, Alankomaiden kuningaskunnalle, Portugalin tasavallalle, Romanialle, Ruotsin kuningaskunnalle sekä Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 16 päivänä joulukuuta 2009.

Labels: 12
11
15
6